Sekuriteitswag doodgeskiet tydens rooftogArgieffoto bloot ter illustrasie. (Foto: Tania Heyns/Maroela Media) ŉ 25-jarige sekuriteitswag is Sondag doodgeskiet toe hy op ŉ gewapende rooftog by ŉ supermark in Rustenburg in Noordwes gereageer het. Volgens kol. Adéle Myburgh, polisiewoordvoerder, het vyf verdagtes net voor 09:00 op ŉ supermark naby Zendeling-straat toegeslaan. “Die vyf gewapende verdagtes is die winkel in waar die eienaar toe ŉ paniekknoppie gedruk het om ŉ sekuriteitsmaatskappy te aktiveer,” sê Myburgh. Myburgh sê toe die wag by die supermark stilgehou het, het die verdagtes uit die supermark aangehardloop gekom. “ŉ Skietgeveg het tussen die wag en die verdagtes uitgebreek. Een van die verdagtes is vermoedelik deur die wag raakgeskiet voordat die sekuriteitswag noodlottig gewond is.” Die wag is op die toneel dood verklaar. Niemand is al in verband met die voorval in hegtenis geneem nie. “Enigiemand met meer inligting wat tot die verdagtes se inhegtenisneming kan lei, kan die polisie se Stop Misdaadnommer by 08600 10111 skakel.”